次顔博士遊紫羅洞五首  其四
作者：李若水
朝代：宋

paragraphs: 自憐無骨可封侯，漫來學省陪英遊。
逸興未忘河朔飲，羈蹤已分周南留。
久負雲山竟緣底，百指饑寒良坐此。
鬢毛蒼蒼已難揀，何時却到雲山裏。
休問歸囊金有無，采芝酌水延朝晡。
未要學仙跨威鳳，况肯作詩嘲訓狐。
藜杖芒鞋樂復樂，老藤懸花當羅幕。
月明須上最高峯，橫竹一聲秋萬壑。